Diari Oficial de la Generalitat Valenciana


Sumari del DOGV 2449, del 14-02-1995 (1995/833833)

ORDRE de 27 de gener de 1995, de la Conselleria de Cultura, per la qual es convoca concurs públic per a la concessió de beques de formació de personal tècnic de biblioteques en centres bibliotecaris de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/01/27/(6)/dof/vci/html**

### Dades del document

Número de DOGV
:   2449

Data del DOGV
:   14-02-1995

Secció del DOGV
:   DISPOSICIONS GENERALS

Número del document
:   1995/833833


Data del document
:   27-01-1995

Organisme emissor
:   Conselleria de Cultura

Tipus de document
:   Ordre

ORDRE de 27 de gener de 1995, de la Conselleria de Cultura, per la qual es convoca concurs públic per a la concessió de beques de formació de personal tècnic de biblioteques en centres bibliotecaris de la Comunitat Valenciana.   
El tractament dels fons bibliotecaris i els serveis prestats al públic per les biblioteques requereixen, a més de coneixements tècnics especialitzats, una pràctica que sols es pot adquirir mitjançant l'activa col·laboració en aquests centres.  
La Conselleria de Cultura té el propòsit de facilitar l'accés a les activitats pràctiques de les tècniques bibliotecàries a persones interessades.  
Per tal que aquestes activitats puguen efectuar-se d'una manera òptima, es fa aconsellable d'oferir l'oportunitat que es duguen a terme als centres on la presència de personal qualificat en garantesca el bon aprofitament.  
La Conselleria de Cultura té competències en matèria de promoció cultural en virtut del Decret 23/1993, de 12 de juliol, pel qual es varen assignar competències a la Conselleria de Cultura i fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer  
Es convoca concurs públic per a la concessió de vuit beques de formació de personal tècnic de biblioteques als següents centres bibliotecaris de la Comunitat Valenciana:  
- Biblioteca Pública d'Alacant (una beca)  
- Biblioteca Pública de Castelló (una beca)  
- Biblioteca Pública d'Orihuela (dues beques)  
- Biblioteca Pública de València (una beca)  
- Biblioteca Valenciana (dues beques)  
- Centre de Biblioteques de la Generalitat Valenciana (una beca)  
I s'aproven les bases per les quals es regeix aquesta convocatòria, incloses com a annex I en aquesta ordre i el model de sol·licitud de les esmentades beques.  
Segon  
Aquestes beques seran a càrrec de l'aplicació pressupostària 22.88.319.3.019.9, dins de la línia 409/000/95 anomenada ajudes per a la formació en arxius i biblioteques.  
L'import màxim global destinat a aquestes beques serà de quatre milions vuit-centes mil pessetes (4.800.000 PTA).  
DISPOSICIONS FINALS  
Primera  
S'autoritza el director general de Promoció Cultural perquè, en l'àmbit de les seues competències, adopte les mesures necessàries per al desenvolupament i l'aplicació d'aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, s'hi podrà interposar un recurs contenciós administratiu, dins el termini de dos mesos comptadors des del dia de la publicació de l'ordre, davant la Sala Contenciosa Administrativa del Tribunal Superior de Justícia de la Comunitat Valenciana, comunicant-ho prèviament a la Conselleria de Cultura, d'acord amb l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 27 de gener de 1995  
La consellera de Cultura,  
PILAR PEDRAZA MARTíNEZ  
ANNEX I  
Primera  
L'objecte d'aquesta convocatòria és la concessió de beques de formació de personal tècnic de biblioteques en centres bibliotecaris de la Comunitat Valenciana.  
Segona  
La durada d'aquestes beques serà de set mesos i seran incompatibles amb altres beques concedides per a una activitat igual o similar, i amb la percepció d'havers en concepte de sou a càrrec de dotacions pressupostàries de les administracions públiques o d'empreses que en depenguen.  
Tercera  
La dotació de cadascuna de les beques serà de sis-centes mil pessetes (600.000 PTA).  
Quarta  
Les beques objecte d'aquesta convocatòria s'adjudicaran mitjançant un concurs públic entre els diversos aspirants que complesquen els següents requisits i els acrediten documentalment:  
1) Tenir la nacionalitat espanyola i residir dins de l'àmbit de la Comunitat Valenciana.  
2) Ser diplomat universitari o titulat superior.  
3) No haver estat beneficiari d'aquestes ajudes durant dues convocatòries consecutives.  
Els apartats 1 i 2 hauran de ser acreditats documentalment.  
Cinquena  
1. Els aspirants al concurs sol·licitaran individualment les beques en una sola instància, el model de la qual figura com a annex II d'aquesta convocatòria, dirigida a la Conselleria de Cultura, que podrà ser presentada en el Registre General de la Conselleria de Cultura, les direccions territorials de Cultura d'Alacant, Castelló o València i als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Les instàncies de sol·licitud estaran a disposició dels interessats a la Conselleria de Cultura, a les direccions territorials de Cultura d'Alacant, Castelló i València i als centres d'informació de l'Oficina d'Informació, Iniciatives i Reclamacions de la Generalitat Valenciana.  
2. El termini de presentació d'instàncies de sol·licitud serà de 15 dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.  
3. A les instàncies de sol·licitud caldrà adjuntar la documentació següent:  
a) Original o fotocòpia compulsada de l'expedient acadèmic general que acredite la titulació corresponent, en el qual s'ha de fer constar el nombre de convocatòries per assignatura.  
b) Curriculum vitae  
c) Certificat d'empadronament.  
d) Tota la documentació que es considere escaient adjuntar-hi com a mèrit personal.  
e) L'ordre de preferència del centre o centres als quals aspire. En cas de no especificar-ho, es considerarà que el sol·licitant opta indistintament per qualsevol dels centres afectats per aquestes beques.  
f) Fotocòpia del DNI i número de telèfon per a comunicacions.   
4. Si la sol·licitud no reuneix els requisits i documents que assenyalen els apartats 1 i 3 d'aquesta base, es requerirà a l'interessat perquè en un termini de 10 dies esmene la falta o adjunte els documents preceptius, amb indicació de que, si no ho fes així, es considerarà que ha desistit de la seua petició i s'arxivarà sense més tràmit, d'acord amb l'article 71, apartat 1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
Sisena  
1. Les condicions de mèrit avaluables per la comissió qualificadora, que hauran de ser presentades degudament justificades, i les puntuacions a atorgar són les següents:  
a) Expedient acadèmic general, de 0 a 4 punts.  
b) Cursos especialitzats en biblioteconomia i documentació, contractes de treball i beques en biblioteques i centres de documentació i publicacions relacionades amb aquestes matèries, de 0 a 2 punts.  
c) Altres mèrits relacionats amb la matèria objecte d'aquesta convocatòria que s'hi puguen acreditar, (cursos d'idiomes i d'informàtica), 0 a 1 punt.  
d) Altres titulacions acadèmiques que no formen part dels requisits obligatoris per a la concessió d'aquestes beques:  
- Títol de doctor: 2 punts.  
- Títol de llicenciat: 1 punt.  
2. Les sol·licituds que no aconseguesquen un mínim de cinc punts seran desestimades tant pel que fa a la concessió de les beques com per a l'elaboració de les llistes d'espera.  
Setena  
1. Per a la valoració dels mèrits dels sol·licitants es constitueix una comissió qualificadora integrada per:  
President: el director general de Promoció Cultural.  
Vocals:  
- La cap del Servei de Patrimoni Bibliogràfic i Documental.  
- El cap de la Secció del Llibre.  
- El cap de la Secció d'Arxius.  
Secretària: La cap de la Secció de Documentació Bibliotecària.  
2. La comissió qualificadora elaborarà una proposta dins dels 75 dies naturals comptadors a partir de l'endemà del dia en què finalitze el termini de presentació de sol·licituds, i té la facultat per a realitzar totes les comprovacions que considere necessàries per a qualificar els mèrits adduïts.  
Una vegada finalitzada l'avaluació dels expedients i mèrits de cadascun dels aspirants, la comissió elevarà una proposta a la consellera de Cultura, qui resoldrà l'adjudicació de les beques. La resolució es publicarà en el Diari Oficial de la Generalitat Valenciana.  
Tanmateix, la comissió qualificadora podrà proposar que siguen declarades desertes les beques si, segons el seu parer, no hi haguera concursants amb mèrits suficients.  
3. Si en el termini de tres mesos comptats a partir del dia en què finalitze el termini de presentació d'instàncies l'òrgan competent no haguera dictat resolució, les sol·licituds formulades pels interessats haurien de considerar-se desestimades.  
Vuitena  
Són obligacions del beneficiari:  
a) Acreditar, en el termini màxim de 10 dies des de l'endemà de la notificació de la concessió, que es troba al corrent de les seues obligacions tributàries i davant de la Seguretat Social, referit als 12 mesos anteriors a la sol·licitud de la beca, en els termes previstos en l'Ordre de la Conselleria d'Economia i Hisenda de 7 de gener de 1991 (DOGV 05.02.91).  
b) Col·laborar amb el personal tècnic de la biblioteca en els treballs específics que se'ls encomanen, motiu pel qual hauran de romandre als locals del centre durant set mesos a les ordres del director, el qual els encomanarà els treballs i realitzar el mateix horari del personal de la biblioteca.  
c) Acreditar davant la Conselleria de Cultura la realització de l'activitat o l'adopció del comportament i el compliment dels requisits i de les condicions que determinen la concessió o l'aprofitament de la beca.  
d) Realitzar una memòria detallada de les tasques de formació realitzades. Aquesta memòria haurà de tenir un mínim de 10 fulls i s'haurà de presentar en el Servei de Patrimoni Bibliogràfic i Documental dins el termini de tres dies una vegada acabada la beca.  
e) Sotmetre's a les actuacions de control financer que corresponguen a la Intervenció General, pel que fa a les subvencions i beques concedides.  
f) Comunicar a la Conselleria de Cultura l'obtenció de subvencions o ajudes per a la mateixa finalitat procedents de qualsevol administració o ens públic.  
Novena  
El pagament de les beques es farà quan acabe el termini per al qual van ser concedides.  
Per tal de fer el pagament serà necessari la presentació prèvia d'un certificat d'aprofitament expedit per la direcció del centre.  
Deu  
Qualsevol alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions o ajudes atorgades per altres administracions i ens públics o privats, podran donar lloc a la modificació de la resolució de concessió.  
L'import de les subvencions regulades en aquesta ordre en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de desenvolupar el beneficiari.  
Onze  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenció de la subvenció sense complir les condicions requerides.  
c) Incompliment de la finalitat per a la qual fou concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
Igualment, en el supòsit previst en el paràgraf segon de l'apartat anterior, quan la subvenció principal siga de la Generalitat Valenciana serà procedent el reintegrament de l'excés obtingut sobre el cost de l'activitat realitzada.  
Dotze  
Quan de l'exercici de les funcions d'inspecció o control es deduesquen indicis de la incorrecta obtenció, benefici o destinació de la subvenció o ajuda percebuda, els agents encarregats podran acordar la retenció de les factures, dels documents equivalents o substitutius i de qualsevol altre document relatiu a les operacions en què aquests indicis es manifesten.  
Tretze  
Quedarà sense efecte la concessió de la beca, després de l'audiència amb la persona interessada, quan no s'haja fet l'activitat que va motivar la concessió, quan deixen de complir-se els requisits exigits o quan s'incomplesquen, sense causa que ho justifique, les condicions establertes en aquesta convocatòria.  
Catorze  
Els treballs realitzats quedaran en propietat de la Conselleria de Cultura i no podran ser utilitzats pels autors sense la corresponent autorització.  
Quinze  
La concessió i l'aprofitament de la beca no implicarà cap vinculació laboral ni administrativa amb la Conselleria de Cultura, ni amb el centre bibliotecari pel qual es va concedir la beca, ni pressuposa cap compromís d'incorporació posterior a les plantilles dels esmentats organismes.  
ANNEX II  
Sol·licitud de beca de formació de personal tècnic de biblioteques en centres bibliotecaris de la comunitat valenciana  
A. Dades personals  
Cognoms  
Nom  
NIF  
Data de naixement  
Adreça (carrer, plaça i número)   
Localitat  
Codi postal  
Telèfon  
Documentació que presenta:  
B. Expedient acadèmic (original o fotocòpia compulsada)  
C. Curriculum vitae  
D. Certificat d'empadronament  
E. Cursos de biblioteconomia i documentació, contractes de treball i beques en biblioteques i centres de documentació  
Centre:  
Durada: Contractes i beques (mesos i anys)  
Cursos (hores)  
Publicacions  
F. Altres mérits: cursos d'idiomes i d'informàtica  
Centre:  
Hores:  
G. Altres titulacions  
H. Ordre de preferència dels centres als quals aspira:  
 1. 2. 3.  
 4. 5. 6.  
I. Fotocòpia del DNI  
La persona sol·licitant es compromet a acceptar les bases de l'Ordre de ... de ... de 199..., de la Conselleria de Cultura, publicada en el DOGV núm. ..., de data ..., a asssistir i participar plenament en els treballs que li siguen encomanats, en cas de ser adjudicatària, i declara que les dades personals, acadèmiques i professionals que s'aporten són certes.  
... d ... de 199...  
 (Signatura de la persona interessada)  
CONSELLERIA DE CULTURA.  
DIRECCIó GENERAL DE PROMOCIó CULTURAL


Còpia Permalink ELI